**Izrabljanje e-storitev za e-vključevanje v aktivno staranje**

**Dr. Jože Gričar**, zaslužni profesor Univerze v Mariboru, programski koordinator

[Inter-Municipality Initiative: Cross-border eCollaboration in the eRegion](http://eregion.eu/Initiative)

Gricar@FOV.Uni-Mb.si

Storitev je lahko zasnovana ročno ali »e« (izhaja iz besede elektronsko). »Ročna« je tista, za nastanek in posredovanje katere so potrebni ročni postopki, v katerih se pretežno uporablja papirne listine. **E-storitev** (eService, <https://en.wikipedia.org/wiki/E-services>) je zasnovana na avtomatiziranih postopkih, v katerih se uporablja e-sporočila. E-storitve so hitrejše in cenejše, v zvezi z njimi je manj napak, v večji meri so lahko prilagojene prejemniku - kupcu storitve. Uporaba e-storitev je velika priložnost za človeštvo.

**Aktivno staranje** (Active Aging) je zamisel, ki vzbuja idejo o daljšem delovanju, z višjo upokojitveno starostjo in delovnimi praksami, ki so prilagojene starosti zaposlenega. Za aktivno staranje je treba ljudem pomagati, da ostanejo odgovorni za svoje življenje čim dlje, ko se starajo in po možnosti prispevajo k gospodarstvu in družbi. S pripravami na aktivno staranje je treba pričeti zadosti zgodaj.

**Omrežje aktivnega staranja** vključuje organizacije in posameznike, ki jih v zvezi s starimi nad 55 let zanima dvoje: Prvo, kako spodbuditi, da bi se te osebe naučile več uporabljati informacijske tehnologije - internet v širšem smislu. Drugo, kako pomagati, da bi se z uporabo te tehnologije bolj učinkovito in uspešno e-vključevale v družbo. Za to si prizadevajo *E-seniorji Slovenije: E-vključevanje v aktivno staranje*, <http://eregion.eu/16-10-2017-slovenia-eseniors-network-einclusion-active-aging>.

E-vključenost v aktivno staranje je sestavina **srebrne e-ekonomije** (Silver eConomy). Razvijanje srebrne e-ekonomije je celostna problematika izrabljanja »e« za vse tisto, kar starejši rabijo. Nove razsežnosti ji odpirajo prizadevanja za digitaliziranje vseh procesov, v katere smo ljudje vpeti. Govori se o 4. industrijski revoluciji, ki jo zlasti spodbuja velika konkurenčnost avtomobilske industrije (Industry 4.0, <https://en.wikipedia.org/wiki/Industry_4.0>). Gre za nekaj velikega, kar zadeva vse ljudi vseh starostnih skupin. Kajti starost pride sama od sebe, če imamo srečo, da jo dočakamo, srebrno e-ekonomijo pa je treba ustvariti, saj sama od sebe ne bo nastala.Glede na stopnjo naraščanja deleža starejšega prebivalstva (dolgoživa družba) je potrebno hitro ukrepati.

Vsi imamo na voljo isti internet, katerega uporaba je praktično brezplačna, zato je prav, da se vprašamo, kako bi ga v sodelovanju za sodelovanje lahko še bolj s pridom uporabljali. Koristno je pogledati, česa se lahko naučimo od drugih, in kaj od tistega, kar smo dobrega sami naredili, lahko pokažemo vsem, ki jih to zanima. Spodbuditi velja povezovanje zadevnih e-omrežij po svetu za spoznavanje in izmenjavanje izkušenj, ki imajo skupno tehnološko osnovo – internet. Primer tega je *Active Aging Networks – AAN*, <http://eregion.eu/actors/active-aging-networks>.

Osebe, ki smo 55+, si lahko zastavimo naslednja vprašanja:

Kdo smo prejemniki e-storitev? V čem so posebnosti starejših kot njihovih prejemnikov?

Katere vrste e-storitev rabimo? Kako pogosto jih rabimo? Ali so nam na voljo take, kot jih rabimo?

Kaj nam pri opravljanju e-storitev povzroča največ težav? Kako bi jih lahko zmanjšali?

Kdo so glavni ponudniki/posredovalci e-storitev? Ali jih poznamo? Ali poznajo naše potrebe? V čem imajo težave z nami?

Na kakšen način bi jaz, jaz osebno, rad imel e-storitve na voljo?

Na kakšen način so e-storitve na voljo starejšim v bližnjih državah? Ali to vemo? Ali želimo vedeti?

Na kakšen način se bom vključil v organiziranje zagotavljanja e-storitev? S kom se bom povezal?

Koliko pa nas je tistih, ki iščemo odgovore na ta vprašanja? Ali se poznamo?